REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/105-22

6. septembar 2022. godine

B e o g r a d

ZAPISNIK

PRVE SEDNICE ODBORAZA ZDRAVLjE I PORODICU

ODRŽANE 5. SEPTEMBRA 2022. GODINE

Sednica je počela u 12,00 časova.

Sednici je predsedavala saglasno članu 25. stav 2. Poslovnika Narodne skupštine dr Nada Macura.

Sednici su prisustvovali članovi Odbora: Jana Mateović, doc.dr sci.med. Marija Zdravković, prof. dr Danica Grujučić, ass.dr sci.med. Darko Laketić, dr Marko Bogdanović, prof. dr Vladimir Đukić, Đorđo Đorđić, Marija Vojinović, dr sci.med. Sanda Rašković Ivić, dr Zoran Zečević, Zagorka Aleksić, dr Muamer Bačevac i Boško Obradović.

Sednici Odbora je prisustvovao zamenik odsutnog člana Odbora: Slaviša Bulatović (mr Svetlana Milijić).

Sednici Odbora su prisustvovale narodne poslanice Slavica Radovanović i Radmila Vasić.

Sednici nisu prisustvovali članovi Odbora: prof. dr Zoran Radojičić i Selma Kučević, kao ni njihovi zamenici.

Predsedavajuća je konstatovala da su ispunjeni uslovi potrebni za rad i odlučivanje i da Odbor saglasno članu 25. stav 3. Poslovnika Narodne skupštine na prvoj sednici radi prema sledećem dnevnom redu:

D n e v n i r e d

1. Izbor predsednika Odbora;
2. Izbor zamenika predsednika Odbora.

Prva tačka dnevnog reda - **Izbor predsednika Odbora**

Predsedavajuća dr Nada Macura, pozvala je narodne poslanike da daju predlog za izbor predsednika Odbora za zdravlje i porodicu.

Član Odbora dr Marko Bogdanović predložio je narodnog poslanika ass. dr sci. med. Darka Laketića za predsednika Odbora, uz navođenje podataka iz njegove biografije: dr Darko Laketić je rođen 10. januara 1975. godine u Kosovskoj Mitrovici, specijalista je urologije, primarijus i doktor medicinskih nauka; u svojoj karijeri obavljao je i više značajnih dužnosti u državi; na početku profesionalne karijere bio je doktor medicine u primarnoj zdravstvenoj zaštiti, nakon toga bolnički lekar, lekar na specijalizaciji, specijalista urologije, pomoćnik direktora KBC “Dragiša Mišović”, pomoćnik ministra zdravlja, narodni poslanik u više mandata, kao i predsednik Odbora za zdravlje i porodicu. U periodu 2008-2012. godine, izabran je za člana predsedništva Srpskog lekarskog društva Srbije, 2015. godine proglašen je za počasnog člana Nacionalne asocijacije udruženja zdravstvenih radnika Srbije, a 2018. godine je dobitnik Svetosavske povelje. Danas je docent na Institutu za anatomiju Medicinskog fakulteta Univerziteta u Beogradu. Oženjen, suprugom Vesnom, koja je takođe lekar, i otac troje dece.

Pošto nije bilo drugih predloga, Odbor je jednoglasno (15 glasova za, od 15 prisutnih članova Odbora) izabrao ass. dr sci. med Darka Laketića za predsednika Odbora za zdravlje i porodicu.

Druga tačka dnevnog reda – **Izbor zamenika predsednika Odbora**

Predsednik Odbora ass. dr sci. med. Darko Laketić zahvalio je na ukazanom poverenju i istakao da mu je čast što u ovom sazivu parlamenta Odbor ima eminentne medicinske stručnjake, profesore i lekare koji će mnogo doprineti radu ovog odbora, te da očekuje uspešnu saradnju i sa drugim članovima odbora koji nisu medicinske struke, te da ih sve zajedno čeka ozbiljan posao u zakonodavstvu kao i u pogledu drugih uloga odbora prema Zakonu i Poslovniku Narodne skupštine.

Zatim je, saglasno političkom dogovoru, predložio narodnog poslanika Boška Obradovića za zamenika predsednika Odbora.

Pošto nije bilo drugih predloga, Odbor je većinom glasova (14 glasova za, 1 uzdržan, od 15 prisutnih članova Odbora) izabrao Boška Obradovića, za zamenika predsednika Odbora. za zdravlje i porodicu.

Zamenik predsednika Odbora Boško Obradović zahvalio je na podršci s obzirom na to da je kao poslanik opozicije izabran za zamenika predsednika ovog važnog odbora koji se bavi temama značajnim za društvo u celini. Naglasio je da se politička organizacija kojoj pripada, Srpski pokret Dveri - Patriotski blok, bavi porodicom odnosno porodičnom politikom kao najvažnijom temom. Saglasan je sa izlaganjem predsednika Odbora u pogledu sjajnog sastava ovog odbora te je izrazio nadu da će članovi odbora bez obzira na ideološke i političke razlike koje ima pozicija i opozicija, sigurno postići konsezus povodom pitanja koja život znače, i da će dati preporuke zakonodavnoj i izvršnoj vlasti u ovoj oblasti. Naveo je da će se posebno starati i insistirati na temi porodice, kojoj treba posvetiti podjednako vremena, pažnje i aktivnosti kao i temi zdravlja, te je naglasio da je demografsko nestajanje naše nacije i sve što je povezano sa porodicom jedno od najvažnijih pitanja s kojim se naše društvo suočava. Na kraju izlaganja je poručio da su delokrug Odbor za zdravlje i porodicu i pitanja koja razmatra od najvažnijeg interesa za čitavo društvo, i da mogu da računaju na njegovu konstruktivnu saradnju.

Sednica je završena u 12,15 časova.

SEKRETAR PREDSEDNIK

Božana Vojinović Doc. prim. dr Darko Laketić